עם כניסתה של ארצות הברית למלחמת העולם הראשונה, קודם ליגט לדרגת מייג'ור גנרל (שני כוכבים) ומונה למפקד הדיוויזיה ה-41. הדיוויזיה שלו נשלחה לחזית המערבית כחלק מחיל המשלוח של ארצות הברית בפיקודו של ג'ון פרשינג. בינואר 1918 מינה פרשינג את ליגט למפקד הקורפוס ה-1. במאי תקפו יחידות מהקורפוס שלו בפיקודו של רוברט בולארד את הגרמנים בקרב קנטיני, שהיה המתקפה האמריקנית הגדולה הראשונה במלחמה. המתקפה נחשבת להצלחה, כי היא הרחיבה את החזית האמריקנית כקילומטר וחצי. בין יולי לאוגוסט השתתף הקורפוס שלו בקרב השני על המארן, ובספטמבר לקח חלק בקרב סן-מייל. ב-10 באוקטובר החליט פרשינג לפצל את חיל המשלוח האמריקני לשתי ארמיות. ליגט מונה למפקד הארמייה הראשונה, ורוברט בולארד מונה למפקד הארמייה השנייה. שניהם הועלו לדרגת לוטננט גנרל (שלושה כוכבים). פרשינג עצמו נותר המפקד של חיל המשלוח. ליגט פיקד על הארמייה במהלך מתקפת מז-ארגון ובמרדף אחר הכוחות הגרמנים הנסוגים עד שביתת הנשק בנובמבר.